b'\n_START_ARTICLE_\nOutsider\n_START_SECTION_\nVsebina\n_START_PARAGRAPH_\nFilm se dogaja med letoma 1979 in 1980. Sead Mulahasanovi\xc4\x87 je mladeni\xc4\x8d iz me\xc5\xa1ane dru\xc5\xbeine - o\xc4\x8de je zastavnik JLA iz Bosne, mati pa Slovenka. Zaradi o\xc4\x8detove slu\xc5\xbebe se dru\xc5\xbeina nenehno seli. Zgodba se za\xc4\x8dne jeseni 1979 z njegovim prihodom v Slovenijo, kjer nadaljuje \xc5\xa1olanje na ljubljanski gimnaziji. V tem \xc4\x8dasu je bil v ljubljanski Klini\xc4\x8dni center pripeljan tudi Tito, zaradi \xc4\x8desar je situacija postala zelo napeta, oblasti pa so za\xc4\x8dele spremljati vsako sumljivo dogajanje.  Tam se spoprijatelji s punkerjema Podgano in Kaduncem, prek katerih pride v stik z ljubljansko punk sceno, ki pa se je zaradi Titove bolezni tudi zna\xc5\xa1la na o\xc4\x8deh oblasti. Kasneje ustanovijo tudi punk skupino. Medtem se zaljubi v so\xc5\xa1olko Metko, s katero postaneta par in tako Sead za\xc4\x8dne vedno ve\xc4\x8d \xc4\x8dasa pre\xc5\xbeivljati tudi z njo._NEWLINE_Zaradi uporni\xc5\xa1kega sloga, svoje dru\xc5\xbebe in posledi\xc4\x8dno zaradi nespo\xc5\xa1tovanja na\xc4\x8del socializma kmalu naleti na te\xc5\xbeave v \xc5\xa1oli in pri strogem o\xc4\x8detu,  ki \xc5\xbeeli Seada poslati v voja\xc5\xa1ko \xc5\xa1olo, da bi postal \xc4\x8dastnik ali pilot. Dodatno se Sead in Kadunc znajdeta tudi v nemilosti policije, saj je bil punk v tistem \xc4\x8dasu smatran kot uporni\xc5\xa1ko gibanje. Odnos med Seadom in o\xc4\x8detom se \xc5\xa1e dodatno poslab\xc5\xa1a, ko vojska ujame Kadunca med risanjem grafita in ga podvr\xc5\xbee nasilnemu zasli\xc5\xa1evanju._NEWLINE_Kasneje se zgodi, da Metka zanosi, zaradi \xc4\x8desar Sead za\xc4\x8dne na\xc4\x8drtovati, da bi se ustalil, vendar mu na\xc4\x8drte prepre\xc4\x8di o\xc4\x8detova prekomanda, zaradi \xc4\x8desar se je dru\xc5\xbeina ponovno primorana seliti. Ker se Sead ni \xc5\xbeelel preseliti in za\xc4\x8deti znova, je naredil samomor z o\xc4\x8detovo pi\xc5\xa1tolo na dan, ko je umrl Tito.'